Vicente Guaita

Vicente Guaita Panadero (sündinud 10. jaanuaril 1987 Torrentis) on Hispaania jalgpallur, kes mängib väravavahina Inglismaa Premier League'i klubis Crystal Palace.

Ta alustas klubikarjääri Hispaania klubis Valencia CF, mille noorteakadeemiaga liitus ta 2000. aastal. Aastatel 2006–2009 mängis ta põhiliselt Valencia reservmeeskonnas Hispaania madalamates liigades.

Valencia põhimeeskonnas debüteeris ta 2. oktoobril 2008 UEFA karika mängus Marítimo vastu. Hooajal 2009–10 mängis ta Valenciast laenul Hispaania esiliiga klubis Recreativo de Huelva ning oli sel hooajal liigas edukaim väravavaht, lastes endale lüüa keskmiselt 0,8 väravat mängus. Alates hooajast 2010–11 oli Guaita Valencia üheks põhiväravavahiks.

Aastatel 2014–2018 mängis ta neli hooaega Getafe, sh kolm hooaega Hispaania kõrgliigas.

2018. aasta suvel sõlmis ta lepingu Crystal Palace'iga. Inglismaa kõrgliigas tegi ta debüüdi 15. detsembril 2018 mängus Leicester City vastu. Pärast seda kindlustas ta koha Crystal Palace'i põhiväravavahina.

Välislingid 

Hispaania jalgpallurid
Valencia CF mängijad
Recreativo de Huelva jalgpallurid
Getafe CF mängijad
Crystal Palace FC mängijad
La Liga mängijad
Premier League'i mängijad
Sündinud 1987